IND ส่งซิกท้ายปีสดใส ลุยคว้างานใหม่หนุน “แบ็กล็อก” ทะลุ 2.2 พันลบ.
IND ส่งสัญญาณโค้งสุดท้ายของปีผลงานสดใส อานิสงส์โครงการใหม่ทยอยเข้าต่อเนื่องหนุนงานในมือโตกว่า 2.24 พันลบ. มั่นใจธุรกิจโตทุกมิติ ลุยประมูลโปรเจคใหม่จากภาครัฐต่อเนื่อง
IND ส่งสัญญาณโค้งสุดท้ายของปีผลงานสดใส อานิสงส์โครงการใหม่ทยอยเข้าต่อเนื่องหนุนงานในมือโตกว่า 2.24 พันลบ. มั่นใจธุรกิจโตทุกมิติ ลุยประมูลโปรเจคใหม่จากภาครัฐต่อเนื่อง
25 พ.ย. 2564

ดร.พรลภัส ณ ลำพูน รองประธานเจ้าหน้าที่บริหาร บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) หรือ IND เปิดเผยถึงแนวโน้มผลการดำเนินงานไตรมาส 4/2564 โดยคาดว่าจะออกมาอยู่ในทิศทางบวกเมื่อเทียบกับทุกไตรมาสที่ผ่านมา จากงานในมือที่รอรับรู้รายได้ (Backlog) ประมาณ 2,240 ล้านบาท และในช่วงที่เหลือของปีนี้บริษัทฯเตรียมเข้าร่วมประมูลโครงการออกแบบและก่อสร้างเพิ่มอีก 2-3 โครงการ คิดเป็นมูลค่าประมาณ 1,000 ล้านบาท  เพื่อเพิ่มศักยภาพผลการดำเนินงานให้แข็งแกร่งมากยิ่งขึ้น โดยที่ผ่านมาโครงการที่ IND เข้าร่วมประมูลมีโอกาสที่จะคว้างานมาได้ราว 80 %
ทั้งนี้จากการที่รัฐบาลมีมาตรการกระตุ้นเศรษฐกิจ และเร่งการเบิกจ่ายงบประมาณรายจ่ายประจำปี งบลงทุนรัฐวิสาหกิจ โดยเฉพาะโครงการลงทุนโครงสร้างพื้นฐาน รวมถึงสถานการณ์การระบาดของไวรัสโควิดที่เริ่มคลี่คลาย  ทำให้เห็นสัญญาณบวกที่จะเกิดขึ้นกับบริษัทที่มีโอกาสในการเข้าร่วมประมูลงานใหม่ๆ  โดยล่าสุด IND ได้รับงานโครงการออกแบบและก่อสร้างระบบบริการน้ำมันเชื้อเพลิงอากาศยานสนามบินอู่ตะเภา ณ ท่าอากาศยานอู่ตะเภา กับ บริษัท โกลเบิลแอโร่แอสโซซิเอทส์ จำกัด โดยมีมูลค่าสัญญาประมาณ   2,118 ล้านบาท  จึงทำให้เชื่อว่าผลการดำเนินงานทั้งปีจะกลับมาฟื้นตัวเป็นบวกได้ จากปีก่อนที่มีรายได้รวม 576.81 ล้านบาท
“บริษัทเริ่มเห็นสัญญาณเชิงบวกของผลประกอบการไตรมาส 4 ปีนี้ จากงานที่มีเข้ามาอย่างต่อเนื่องแม้ยังมีการแพร่ระบาดของไวรัสโควิด-19 โดยภาครัฐยังเร่งเดินหน้าโครงการสาธารณูปโภคขั้นพื้นฐานออกมา ทำให้บริษัทมีโอกาสเข้าร่วมประมูลโครงการต่างๆ มากขึ้น ล่าสุดได้รับการพิจารณาดำเนินโครงการจากสนามบินอู่ตะเภา สะท้อนให้เห็นถึงความไว้วางใจในศักยภาพของ IND ซึ่งจะช่วยหนุนให้ผลการดำเนินงานของบริษัทเติบโตอย่างมีศักยภาพเพิ่มมากขึ้น โดยเฉพาะไตรมาส 4 เชื่อว่าจะเป็นไตรมาสที่ดีที่สุดของปี 2564   อย่างไรก็ตามบริษัทมีความพร้อมในทุก ๆ ด้านที่จะรับงานทั้งจากภาครัฐและเอกชน เพื่อต่อยอดให้ธุรกิจที่ดำเนินการอยู่เติบโตอย่างแข็งแกร่งและยั่งยืนในอนาคต” ดร.พรลภัส ณ ลำพูน กล่าว